Krajčí, Marek, poslanec NR SR (2024-02-23):
Ďakujem pekne za slovo, pán predsedajúci. Keďže tu máme jednu kolegyňu, tak kolegyňa, kolegovia, dovoľte mne pár slovami vystúpiť k tomuto návrhu zákona. Podľa štatistického úradu v prvom štvrťroku roku 2023 sa v Slovenskej republike narodilo 11 887 živých detí a za tento istý štvrťrok zomrelo 14 000 osôb. Prirodzený úbytok obyvateľstva tak predstavoval 2 113 osôb za štvrťrok. Podľa správy OSN z roku 2015, trošku staršia, ale myslím, že to je stále veľmi aktuálne, bude mať Slovensko v roku 2100 len 3,7 milióna obyvateľov vrátane imigrácie. Toto sú veľmi znepokojivé čísla, ktoré však nemôžu prekvapovať. Slovensko má totiž dlhodobo nižšiu pôrodnosť, ako je tzv. záchovnosť národa. Slovensko nám vymiera, nezamestnanosť klesá, nedostatok pracovnej sily začína byť vážny problém pri získavaní investícií na Slovensku. Viac a viac žien nechce mať deti. Odborníci v Spojených štátoch skúmali 400 žien z generácie mileniálov, to sú narodení v rokoch 1981-1996 a snažili sa preskúmať dôvody takéhoto ich postoja. 33 % z týchto žien uviedlo, že starostlivosť o psa alebo mačku im pripadá vďačnejšia než predstava výchovy dieťaťa. Podľa tohto prieskumu 70 % žien, ktoré sa rozhodli nemať potomka, vníma svojho psa či mačku ako svoje dieťa. Takmer polovica z nich verí, že ľudia s deťmi sú viac vystresovaní než bezdetní. 4 z 10 uvádzajú, že nechcú vychovávať dieťa v súčasných podmienkach, ktoré na svete panujú. Len o niečo menej, čiže 38 % týchto žien má pocit, že vychovávať dieťa vyžaduje príliš veľa energie a času. 33 % si myslí, že by vychovávanie dieťaťa narušilo ich slobodu a 32 % uvádza, že dávajú prednosť kariére alebo vzdelaniu. A teraz jeden z najdôležitejších faktorov, 43 % žien, ktoré sa rozhodli nemať deti, uvádza, že výchova potomka je príliš nákladná. Ekonomické dôvody sú aj najčastejšími dôvodmi, pre ktoré sa ženy rozhodli podstúpiť umelý potrat. Toto všetko a ešte výraznejšie zažívajú aj slovenské ženy. Ekonomické dôvody sú často tie najdôležitejšie, ktoré ovplyvňujú rozhodnutie žien a párov mať dieťa. Index starnutia sa exponenciálne zvyšuje od 60,2 v roku 2001 až po vyše 107 v roku 2022, čo znamená, že ľudí v poproduktívnom veku je viac ako v predproduktívnom. Zvyšuje sa počet seniorov nad 65 rokov. Politici by sa preto mali intenzívne zaoberať hroziacim kolapsom dôchodkového a zdravotného systému, hľadať v záujme zachovania produktivity krajiny všetky cesty a spôsoby, ako zlepšiť demografiu na Slovensku v prospech jej budúcnosti. Je úplne evidentné, že predchádzajúce vlády, ktoré tu boli za posledné tri roky, tak aj robili. A teraz poďme si trošku pozrieť, čo sa chystá urobiť táto vláda. Portál tvnoviny.sk informoval, že už v roku 2025 sa suma daňového bonusu z maximálnych 140 eur na jedno dieťa zníži na 100 eur, a aj to len pre deti do 15 rokov. Takže idú zobrať to, čo predchádzajúce vlády sa snažili zaviesť, zaviedli a ľudia to vážne oceňujú. Na staršie deti budú dostávať rodičia daňový bonus už iba maximálne 50 eur. Nová vláda sa tento krok rozhodne alebo rozhoduje robiť v súvislosti s konsolidáciou verejných financií a avizuje, že ešte to nemusí byť definitívne rozhodnutie. No ja, samozrejme, sledujem trošičku viac našu pani ministerku zdravotníctva. Vláda, samozrejme, na jej podnet od začiatku naliala do zdravotníctva stovky miliónov navyše, zvýšila nám všetkým zdravotné odvody, no a aká je situácia? V súčasnosti už takmer u všetkých ambulantných lekárov si pacienti musia platiť de facto ilegálne poplatky a vyššiu kvalitu v zdravotníctve sme si nevšimli. A viete, čo ešte som zachytil? Že pani ministerka zdravotníctva ide zrušiť benefity zdravotných poisťovní. Benefity zdravotných poisťovní, je to veľmi dobrá vec pre ľudí, ktorí sa chcú starať o svoje zdravie. Tieto benefity sme za našej vlády zaviedli aj vo Všeobecnej zdravotnej poisťovni a jeho princíp je veľmi jednoduchý. Pokiaľ pacient absolvuje preventívne prehliadky, na ktoré má zo zákona nárok, majú byť teda bezplatné, žiaľ, u mnohých gynekológov a inde nie sú bezplatné, lebo, lebo ženy si musia platiť všelijaké ročné poplatky, ktoré absolútne nemajú nič v súvislosti so zdravotnou starostlivosťou, takže tieto bariéry tu stále sú. Ale tieto preventívne prehliadky sú bezplatné a je teda v záujme každého jedného pacienta, aby ich absolvoval práve kvôli tomu, aby si zachoval čo najvyššiu nádej na kvalitný a zdravý život aj do budúcna. Tieto preventívne prehliadky dokážu v zárodku zachytiť naše zdravotné problémy, komplikácie a, samozrejme, ide najmä o záchyt, včasný záchyt rakoviny, ktorá v takom prípade zachráni pacientovi život. Samozrejme, preventívne prehliadky týmto spôsobom nám začali veľmi pekne stúpať. Slováci si začínajú uvedomovať, že je to výhodné, absolvovať túto preventívnu prehliadku aj z krátkodobého hľadiska, pretože následne získava tento poistenec nárok na bonus. A je to minimálne 100 eur ročne. Za týchto 100 eur napr. Všeobecná zdravotná poisťovňa prepláca, teraz budem hovoriť len pre deti, lieky pre deti, ktoré si rodičia musia zaplatiť, pretože ich nedostanú bezplatne, dobrovoľné očkovanie, pre ktoré sa rodičia rozhodnú, zubné ošetrenia, zubné strojčeky, ktoré sú u detí veľmi časté, okuliare a mohli by sme pokračovať. Takže, prosím pekne, pani ministerka ide rodinám, a teda matkám, ktoré majú deti, tento benefit zobrať. Údajne od 1. 7. prestanú platiť. Lebo ide tie peniaze použiť nejako ináč. To je z môjho pohľadu neuveriteľné babráctvo a donebavolajúca hlúposť. Veľmi dobre vieme, že takisto ako zdravotný systém, tak aj sociálny systém je pri tej demografii, o ktorej som hovoril, do budúcnosti neudržateľný. Politici musia rozmýšľať nad tým, ako zvrátiť tieto negatívne trendy. Keď sa pozeráme na zdravotný systém, je nám úplne jasné, že čím ďalej ľudia žijú dlhšie, čím ďalej viac chronických ochorení je liečiteľných, čím ďalej, tým viac bude tým pádom zdravotníctvo potrebovať viac peňazí. A tieto peniaze generuje kto? Ľudia v produktívnom veku, aktívni poistenci, ktorí zo svojich financií platia zdravotné odvody, z ktorých sa potom realizuje v drvivej väčšine zdravotná starostlivosť práve pre starších a chorých ľudí. Takže keď zruší pani ministerka tieto benefity, tak všetci jej môžme poďakovať, že ľudia nebudú tak chodiť na preventívne prehliadky, pretože tá motivácia bezprostredná, aby aspoň tento bonus mali a si ako-tak pomohli a pomohli svojim rodinám, tu už nebude. Tým pádom sa, samozrejme, ďalej bude zhoršovať zdravotný stav obyvateľstva a tak či tak neodvrátiteľný systém bude mať ešte menej financií, pretože budeme musieť viac investovať do liečby ochorení, ktorým sme mohli predchádzať prevenciou. Takéto hlúposti sa idú diať, takto sa idú rodinám, matkám, ktoré sa starajú o svoje deti a mali možnosť si čerpať tento benefit 100 eur na rok. Ale zoberte si, keď tá matka má tri deti, alebo tá rodina má tri deti, je to 300 euro. Všeobecná zdravotná to má tak, že tieto peniaze si dokonca v balíčku môže posúvať, takže jedno dieťa keď mala horšie, potrebovalo viac pomôcok, liekov, vyšetrení, tak tie zdravšie deti z toho svojho balíčku mohli prispievať tomu horšiemu súrodencovi. Toto sa ide teraz brať. Takže v tomto svetle tento náš návrh ako ďalší z prorodinných návrhov, ktorými chceme podporiť to, aby sa rodiny nebáli mať deti a eventuálne mali odvahu mať aj viac detí ako len dve, keďže Slovensko to nevyhnutne potrebuje, tu prichádza, a je potrebný ako soľ. Keď sa pozrieme na ženy, ženy nielenže majú nižšie mzdy v porovnaní s mužmi. Ženy sa, žiaľ, vedia aj oveľa ťažšie zamestnať. Hoci by to žiadny zamestnávateľ otvorene nepriznal, je faktom, že niektorí z nich pri výbere zamestnanca naozaj uprednostnia muža pred ženou vo veku, v ktorom by mohla chcieť založiť rodinu alebo vo veku, keď pravdepodobne žena by ešte rada mala mať, alebo chcela mať ďalšie deti. A to povedala pre Forbes produktová špecialistka portálu Kariera.sk Eva Sulovcová. Zamestnávatelia tak robia, aby sa v blízkom období vyhli „problémom“, akými sú preplácanie materskej dovolenky, nárast nákladov na náhradu za matku a v neposlednom rade kolotoč nových pohovorov, radšej jednoducho prijmú muža. Ako politici sme preto povinní zaviesť mechanizmy pozitívnej diskriminácie voči ženám, aby sme ich na trhu práce zvýhodnili a aj odmenili za roky, ktoré venovali výchove detí. Naopak, opatrenia, ktoré kvôli rastu ekonomiky a plátaniu nedostatku pracovných síl motivujú matky odkladať deti do jaslí pred tretím rokom života, spôsobia skôr poškodzovanie budúcich generácií. Zdravá osobnosť dieťaťa sa vyvíja po vytvorení vzťahovej väzby s matkou do tretieho roku veku. Takže ak matka kvôli tomu zostane doma, kariérne roky jej utekajú len preto, že chce zdravú osobnosť pre svoje dieťa. Ak uteká od dieťaťa do práce kvôli financiám, dieťa je citovo deprimované a odráža sa to na zneistených osobnostiach mladých. Preto urobme všetko pre to, aby matky chceli deti a chceli vychovávať zdravé deti. Vážení kolegovia, obraciam sa, verím, že najmä na vás z koalície, vaším hlasovaním môžete ukázať matkám, ako si ich vážite, ich obetavosť, ich mnohokrát neviditeľnú prácu v domácnosti, ich nočné bdenia pri deťoch. Daňový bonus, ktorý navrhujeme, je pre ne omnoho viac ako kvet na MDŽ. Ďakujem.